Ժողովուրդի որոշ հատուածներ աւանդաբար դժգոհ կ՚ըլլան Հայաստանի օրէնսդիր եւ գործադիր մարմիններու աշխատանքներէն: Շատեր, այդ պատճառով դժկամութիւն կամ քիչ մը լարուածութիւն կ՚ունենան այդ շէնքերուն քովէն անցնելու միջոցին: Նախատրամադրուածութիւնը յաճախ չի ձգեր, որ անոնք նկատեն Ազգային ժողովին, Կառավարութեան, Նախագահի նստավայրին պատմա-ճարտարապետական արժէքը, մինչդեռ այդ շէնքերը մեր մայրաքաղաքի զարդերէն են, որոնք հարուստ պատմութիւն ունին եւ իրենց անկրկնելի ճարտարապետութեամբ Երեւանին դիմագիծին մաս կը կազմեն: